Foto’s: Krugermunte tydens plaasaanval gebuitEen van die vertrekke in David en Ina Naude se huis wat op 26 Maart 2015 deur die aanvallers geplunder is Foto: Die Spoorsnyers, Facebook Vyf verdagtes het onder andere glo Krugermunte gebuit toe David Naude (62) en sy vrou Ina (62) Donderdagaand op hul plaas Tobias Zynloop in Mookgophong (Naboomspruit) in Limpopo aangeval is. “Die verdagtes het omstreeks 23:30 by die huis ingebreek terwyl die egpaar geslaap het,” het kol. Ronel Otto, woordvoerder van die polisie, Saterdag aan Maroela Media gesê. “Die verdagtes het glo die egpaar met ŉ mes en ŉ koevoet gedreig.” Volgens Otto het die verdagtes geld geëis en die egpaar met ŉ elektriese kabel vasgebind en in die badkamer toegesluit. “Die egpaar is ook met ŉ ysterstaaf aangerand. Hulle het nie ernstige beserings opgedoen nie,” het sy bygevoeg. Otto het gesê die verdagtes het die huis geplunder en ongeveer R1 000 kontant, ŉ televisiestel, twee selfone, juwele, ŉ .38 Special-rewolwer en Krugermunte ter waarde van R30 000 gebuit. Sy het gesê David is ŉ muntversamelaar. “Niemand is nog in verband met die voorval in hegtenis geneem nie,” het Otto bygevoeg. Die Spoorsnyers, ŉ groep vrywilligers wat die polisie bystaan en hul plaaslike gemeenskap ondersteun, het op Facebook gesê Ina kon ŉ skêr in die badkamer in die hande kry om hulself te bevry. Sy het daarna glo die veiligheidshek in die gang met ŉ byl oopgekap waarna hulle na die polisie kon gaan om hulp te kry. Volgens die Spoorsnyers het die aanvallers toegang tot die huis verkry deur die voordeur en veiligheidshek met die koevoet oop te dwing. Die sleutel van die veiligheidshek in die gang het aan ŉ hakie in die muur gehang en die verdagtes het ŉ lang stok en draad gebruik om dit af te haak en die hek oop te sluit.